Fokus op metastatiese borskanker - WelstandWelstand
Tuis / Advies / Fokus op metastatiese borskanker
Oktober is borskankerbewusmakingsmaand in Suid-Afrika en die Kankervereniging van Suid-Afrika (Kansa) fokus vanjaar op metastatiese borskanker.
Borskanker is die mees algemene kanker wat vroue in Suid-Afrika raak en volgens Kansa loop 1 uit 27 vroue die risiko om in hul leeftyd met borskanker gediagnoseer te word.
Vroue en mans kan met metastatiese borskanker (MBK) gediagnoseer word, maar volgens Kansa sal ongeveer 99% van die gevalle by vroue voorkom. MBK kan ook gevorderde borskanker of fase 4- borskanker genoem word.
“Dit is wanneer die kanker versprei het na ander dele van die liggaam soos die lewer, longe, been, brein en of ander organe en weefsel. Alhoewel MBK of gevorderde borskanker behandel kan word, kan die siekte nie genees word nie. Die doel van behandeling is om progressie te beperk, om simptome te kontroleer en om pyn te beheer of te beperk,” sê Gerda Strauss, Kansa se hoof van dienslewering.
Die behandelingsopsies sal ook afhang van waar die kanker in die liggaam is, die tipe kankerselle, die simptome, behandelings wat reeds in die verlede ondergaan is, gesondheid en ouderdom. “Die behandeling van gevorderde borskanker of MBK is meer doeltreffend as dit aangepas word by die individuele en persoonlike behoeftes van die pasiënt.”
Die tekens en simptome van MBK hang af van die kanker en na watter dele van die liggaam dit versprei het. As dit na die bene versprei het, is simptome soos pyn, beenbreuke of breuke en ʼn been of arm wat gevoelloos of swak voel van die moontlike simptome.
As borskanker na die longe versprei, kan dit moegheid en kortasem tot gevolg hê, terwyl borskanker wat na die lewer versprei het, buikpyn of swelling, ʼn gebrek aan eetlus, geel vel of oë en moegheid kan veroorsaak. Indien die kanker na die brein versprei, kan dit vir die pasiënt voel asof sy nie ʼn deel van haar liggaam kan voel of beweeg nie, hoofpyn wat nie beter word of weggaan nie, toevalle, visie- of gehoorveranderings en slaperigheid.
Volgens Strauss het pasiënte met MBK ʼn moeilike pad voor hulle. “Hierdie vroue sukkel elke dag om die trauma en die fisiese beperkinge wat daarmee saamgaan te hanteer. Pasiënte met gevorderde borskanker kan geïsoleer voel en ook voel dat ander hulle misverstaan as gevolg van die omvang van hul siekte.”
Behalwe vir hierdie simptome is daar ander uitdagings soos seksuele disfunksie, ondervinding van sosiale isolasie, verminderde selfwaarde, angs en depressie. Daarbenewens moet hulle die stigma hanteer wat dikwels met die siekte gepaard gaan.